Brhlovce

Brhlovce sú obec ležiaca v Nitrianskom kraji v okrese Levice.

Polohopis 
Brhlovce ležia v Ipeľskej pahorkatine v doline riečky Búr, v nadmorskej výške okolo . Nachádzajú sa vzdušnou čiarou približne  východne od Levíc. Obcou vedie cesta III/1593, ktorá sa severným smerom v Žemberovciach pripája na cestu I/51, juhozápadným smerom vedie cesta do Čankova, kde križuje cestu II/564.

Časti obce 
Šurda, Dolina, Kamenný Chotár

Vodné toky 
Obcou preteká riečka Búr.

Dejiny 
Vznik súčasnej obce sa datuje rokom 1952, kedy sa zlúčili Horné a Dolné Brhlovce. Najstaršou písomnou zmienkou je správa o osade Horné Brhlovce z roku 1245, ktorú vlastnili zemani z Brhloviec. V roku 1506 sú vlastníkmi Kálnayovci a v 16. storočí sa spomína aj vznik Dolných Brhloviec. Pri sčítaní v roku 1828 mali Horné Brhlovce 25 domov a 155 obyvateľov, Dolné už 27 domov a 167 obyvateľov. Počas požiaru v roku 1917 vyhorel kaštieľ a zničených bolo aj 13 domov. Obyvatelia obce sa živili najmä poľnohospodárstom, tkáčstvom, košikárstvom a do roku 1963 aj ťažbou tufu.

Kultúra a zaujímavosti

Pamiatky 
 Skalné obydlia vytesané do tufu s pivnicami, letnými kuchyňami a maštaľami. Miestne podložie z ľahko opracovateľných tufov a tufitov umožnilo obyvateľom využívať tieto priestory, vďaka príjemnej klíme aj k obytným účelom. Lokálna tradícia hovorí, že priestory v skalách boli využívané ako úkryty pri tureckých útokoch. Je možné, že tieto priestory boli obývané ešte v skoršom období. Obec je pamiatkovou rezerváciou ľudovej architektúry. V dome číslo 142 na nachádza expozícia týchto skalných obydlí. 

 Rímskokatolícky kostol Sedembolestnej Panny Márie, jednoloďová neskorobaroková stavba s polygonálnym ukončením presbytéria, bez veže, z rokov 1760-1772. Fasáda kostola je členená pilastrami, okná majú profilované ostenia. Na nárožiach sa nachádzajú niky. 

 Evanjelický kostol, jednoduchá jednoloďová stavba s pravouhlym ukončením presbytéria a predstavanou vežou z druhej polovice 19. storočia. Zaklenutý je drevenou korýtkovou klenbou. Zariadenie kostola pochádza z doby jeho vzniku. Na oltári sa nachádza obraz Ježiš v Getsemanskej záhrade. Fasády kostola sú členené lizénami, okná majú jednoduché plošné šambrány. Veža je ukončená ihlancovou helmicou.

 Kaštieľ Bakonyiovcov, dvojpodlažná trojtraktová neskorobaroková stavba na pôdoryse obdĺžnika s manzardovou strechou z roku 1756. Upravovaný bol v druhej polovici 19. storočia a po požiari v roku 1917. Miestnosti prízemia majú kláštorné a valené klenby s lunetami, poschodie je plochostropé so štukovou výzdobou. Fasády kaštieľa sú členené trojosovým rizalitom členeným pilastrami. Okná majú dekoratívne kamenné ostenia a suprafenestry v tvare prelamovanej rímsy. 

 Neskoroklasicistická kaplnka z roku 1860, prestavaná s použitím fragmentov starého kostola.

Múzeá 
Vysunutá expozícia Tekovského múzea v Leviciach a Obecné múzeum.

Pomníky 
V obci je pomník obetiam druhej svetovej vojny.

Referencie

Iné projekty

Zdroj 
 Oficiálna stránka obce

 
Obce okresu Levice
Pamiatkové rezervácie ľudovej architektúry na Slovensku